Document ID: 32000L0082

Komisjoni direktiiv 2000/82/EÜ,
20. detsember 2000,
millega muudetakse nõukogu direktiivide 76/895/EMÜ, 86/362/EMÜ, 86/363/EMÜ ja 90/642/EMÜ (vastavalt puu- ja köögiviljas, teraviljas, loomses toidus ja teatud taimset päritolu saadustes, sealhulgas puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta) lisasid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1976. aasta direktiivi 76/895/EMÜ puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, [1] viimati muudetud komisjoni direktiiviga 2000/57/EÜ, [2] eriti selle artiklit 5,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta, [3] viimati muudetud komisjoni direktiiviga 2000/81/EÜ, [4] eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ loomses toidus sisalduvate ja nende pinnal esinevate pestitsiidide jääkide lubatud piirnormide kehtestamise kohta, [5] viimati muudetud direktiiviga 2000/81/EÜ, eriti selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas ja nende pinnal esinevate pestitsiidide jääkide piirnormide kehtestamise kohta, [6] viimati muudetud direktiiviga 2000/81/EÜ, eriti selle artiklit 7,
ning arvestades et:
(1) Teravilja ja taimset päritolu saaduste, sealhulgas puu- ja köögivilja puhul peaksid jääkide piirnormid peegeldama taimede tõhusaks kaitsmiseks vajalike minimaalsete pestitsiidikoguste kasutamist viisil, mis tagab võimalikult väikese ja toksikoloogiliselt lubatava jääkide koguse, pidades eriti silmas keskkonnakaitset ja eeldatavat tarbijapoolset omastamist. Loomse toidu puhul peaksid jääkide piirnormid peegeldama pestitsiididega töödeldud teravilja ja taimset päritolu saaduste tarbimist loomade poolt ning asjakohasuse korral ka veterinaarravimite kasutamise otseseid tagajärgi.
(2) Pestitsiidide jääkide piirnorme tuleks vaatluse all hoida ning neid võidakse uue informatsiooni ja uute andmete valguses muuta. Jääkide piirnormid tuleks kehtestada analüütilise määramise alampiiril, kui taimekaitsevahendite kasutamine lubatud viisil ei põhjusta pestitsiidide jääkide tuvastataval tasemel esinemist toiduainetes või nende pinnal või kui lubatud kasutusviisid puuduvad või kui liikmesriikides lubatud kasutusviisid ei tugine nõutavatele andmetele või kui taimekaitsevahendite sellised kasutusviisid kolmandates riikides, mille tagajärjeks on jääkide esinemine ühenduse turul ringlusse sattuda võivates toiduainetes või nende pinnal, ei tugine kõnealustele nõutavatele andmetele.
(3) Komisjon on vastu võtnud otsused mitte lisada taimekaitsevahendite turuletoomist käsitleva nõukogu 15. juuli 1991. aasta direktiivi 91/414/EMÜ, [7]viimati muudetud komisjoni direktiiviga 2000/80/EÜ, [8] I lisasse järgmisi toimeaineid: etüülasiinfoss (komisjoni otsus 95/276/EÜ [9]), profaam (komisjoni otsus 96/586/EÜ [10]), dinoterb (komisjoni otsus 98/269/EÜ [11]), dinitro-o-kresool (DNOC) (komisjoni otsus 1999/164/EÜ [12]), pürasofoss (komisjoni otsus 2000/233/EÜ [13]), monolinuroon (komisjoni otsus 2000/234/EÜ [14]), klosolinaat (komisjoni otsus 2000/626/EÜ [15]) ja teknaseen (komisjoni otsus 2000/725/EÜ [16]). Need otsused sätestavad, et nimetatud toimeaineid sisaldavate taimekaitsevahendite kasutamine ei ole ühenduses enam lubatud. Seetõttu on vajalik lisada kõik kõnealuste taimekaitsevahendite kasutamisest tulenevad pestitsiidide jäägid direktiivide 86/362/EMÜ, 86/363/EMÜ ja 90/642/EMÜ lisadesse, võimaldamaks teostada nende kasutamise nõuetekohast järelevalvet ja kontrolli ning tagamaks tarbijate kaitset. Olemasolevate pestitsiidivarude kasutamist puudutavate õiguspäraste ootuste täitmise huvides näevad kõnealused mittelisamist käsitlevad komisjoni otsused ette järkjärgulise kasutamisest loobumise perioodi ning seetõttu oleks vajalik kuni asjaomase toimeaine suhtes sätestatud loobumisperioodi lõpuni mitte kohaldada jääkide piirmäärasid, mille kehtestamine lähtub eeldusest, et nimetatud toimeaine ühenduses kasutamine ei ole lubatud.
(4) Viimati komisjoni direktiiviga 82/528/EMÜ [17] muudetud direktiivi 76/895/EMÜ II lisas kehtestatakse etüülasiinfossi jääkide piirmäärad mõningate kaupade osas, kuid samas lubatakse liikmesriikidel kehtestada kõrgemad piirmäärad. Ühenduse tasandil ühtlustatud piirmäärade kehtestamiseks puu- ja köögiviljas ja nende pinnal esinevate etüülasiinfossi jääkide suhtes on vajalik lisada nimetatud piirmäärad selle asemel direktiivi 90/642/EMÜ. Lisaks sellele tuleks neid piirmäärasid ühenduse tasandil kasutamisest loobumise järel muuta.
(5) Ühenduses kehtivate jääkide piirmäärade ja Codex Alimentarius’es soovitatavate piirmäärade kehtestamine ja hindamine toimub sarnase korra alusel. Etüülasiinfossi, dinoterbi, DNOC, monolinurooni, profaami ja klosolinaadi suhtes ei sätesta Codex Alimentarius jääkide piirmäärasid. Pürasofossi ja teknaseeni suhtes sätestab Codex Alimentarius piiratud arvu jääkide piirmäärasid, mida on arvestatud käesolevas direktiivis sätestatud jääkide piirmäärade kehtestamisel. Ühendus esitas komisjoni direktiivi eelnõu Maailma Kaubandusorganisatsioonile ning on võtnud laekunud märkusi arvesse direktiivi lõplikul vormistamisel. Euroopa Ühendus uurib võimalust kehtestada aktsepteeritavate andmete ja aktsepteeritavate tarbijapoolse omastamise hindamisaruannete esitamise alusel importimisel kohaldatavad piirmäärad kindlate pestitsiidi/taimekasvatussaaduse kombinatsioonide suhtes. [18]
(6) Käesoleva direktiiviga ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/895/EMÜ II lisast jäetakse välja etüülasiinfossi puudutavad kanded.
Artikkel 2
Direktiivi 86/362/EMÜ II lisa A osa tabelisse lisatakse järgmisi pestitsiidide jääke puudutavad kanded:
Pestitsiidijääk | Piirmäär (mg/kg) |
Etüülasiinfoss | 0,05 |
Klosolinaat | 0,05 |
Dinoterb | 0,05 |
DNOC | 0,05 |
Monolinuroon | 0,05 |
Profaam | 0,05 |
Pürasofoss | 0,05 |
Teknaseen | 0,05 |
Artikkel 3
Käesolevaga muudetakse direktiivi 86/363/EMÜ II lisa järgmiselt.
1. A osa tabelisse lisatakse järgmisi pestitsiidide jääke puudutavad kanded:
Pestitsiidijääk | Piirmäär (mg/kg) |
Lihas, lihavalmististes, tapajäätmetes ja loomsetes rasvades sisalduv rasv, mis on loetletud I lisas CN-koodide 0201, 0202, 0203, 0204, 02050000, 0206, 0207, ex0208, 020900, 0210, 160100 ja 1602 all (1) (4) | Lehmapiim ja täislehmapiim, mis on loetletud I lisas CN-koodi 0401 all; muud toiduained, mis on loetletud CN-koodide 0401, 0402, 040500 ja 0406 all vastavuses märkustega 2 ja 4 | Värsked koorega munad, linnumunad ja munarebud, mis on loetletud I lisas CN-koodide 040700 ja 0408 all (3) (4) |
Etüülasiinfoss | 0,05 | 0,05 | 0,05 |
Pürasofoss | 0,02 | 0,02 | 0,1 |
Teknaseen | 0,05 | 0,05 | 0,05 |
2. B osa tabelisse lisatakse järgmisi pestitsiidide jääke puudutavad kanded:
Pestitsiidijääk | Piirmäär (mg/kg) |
Liha, sealhulgas rasv, lihavalmistised, tapajäätmed ja loomsed rasvad, mis on loetletud I lisas CN-koodide 0201, 0202, 0203, 0204, 02050000, 0206, 0207, ex0208, 020900, 0210, 160100 ja 1602 all | Piim ja piimatooted, mis on loetletud I lisas CN-koodide 0401, 0402, 040500 ja 0406 all | Värsked koorega munad, linnumunad ja munarebud, mis on loetletud I lisas CN-koodide 040700 ja 0408 all |
Dinoterb | 0,05 | 0,05 | 0,05 |
DNOC | 0,05 | 0,05 | 0,05 |
Profaam | 0,05 | 0,05 | 0,05 |
Monolinuroon | 0,05 | 0,05 | 0,05 |
Artikkel 4
Direktiivi 90/642/EMÜ II lisa tabelisse lisatakse kanded pestitsiidide jääkide kohta vastavalt käesoleva direktiivi lisale.
Artikkel 5
1. Käesolev direktiiv jõustub kahekümnendal päeval pärast selle avaldamist.
2. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid 1. juuliks 2001. Liikmesriigid teatavad sellest viivitamata komisjonile.
3. Liikmesriigid kohaldavad kõnealuseid meetmeid etüülasiinfossi, profaami ja dinoterbi suhtes alates 1. juulist 2001.
4. Liikmesriigid kohaldavad neid meetmeid DNOC, pürasofossi ja monolinurooni suhtes alates 1. juulist 2002.
5. Liikmesriigid kohaldavad neid meetmeid klosolinaadi ja teknaseeni suhtes alates 1. jaanuarist 2003.
6. Kui liikmesriigid kõnealused meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 6
Käesolev direktiiv on adresseeritud liikmesriikidele.
Brüssel, 20. detsember 2000

Labels: 17
20